Title: ประกาศคณะกรรมการรับรองหน่วยตรวจ ฉบับที่ 1 (พ.ศ. 2563) ออกตามความในพระราชบัญญัติการมาตรฐานแห่งชาติ พ.ศ. 2551 เรื่อง กำหนดอัตราค่าบริการสำหรับการตรวจสอบหรือการประเมินผลให้แก่หน่วยตรวจ

ประกาศคณะกรรมการรับรองหน่วยตรวจ
ฉบับที่ ๑ (พ.ศ.
๒๕๖๓)
ออกตามความในพระราชบัญญัติการมาตรฐานแห่งชาติ
พ.ศ. ๒๕๕๑
เรื่อง กำหนดอัตราค่าบริการสำหรับการตรวจสอบหรือการประเมินผลให้แก่หน่วยตรวจ

เพื่อให้อัตราค่าบริการมีความเหมาะสมกับสถานการณ์การตรวจสอบหรือการประเมินผลหน่วยตรวจในปัจจุบัน จึงสมควรปรับปรุงอัตราค่าบริการสำหรับการตรวจสอบหรือการประเมินผลหน่วยตรวจให้เหมาะสมยิ่งขึ้น

ฉะนั้น อาศัยอำนาจตามความในมาตรา ๑๓ (๓) แห่งพระราชบัญญัติการมาตรฐานแห่งชาติ พ.ศ. ๒๕๕๑ ประกอบมติคณะกรรมการรับรองหน่วยตรวจ
ในการประชุมครั้งที่ ๑๙ - ๒/๒๕๖๓ เมื่อวันที่ ๑๙ พฤษภาคม ๒๕๖๓ จึงมีประกาศ ดังต่อไปนี้

ข้อ ๑  ให้ยกเลิกประกาศคณะกรรมการรับรองหน่วยรับรองและหน่วยตรวจ
ตามข้อ ๒ ของท้ายประกาศคณะกรรมการรับรองหน่วยรับรองและหน่วยตรวจ
ฉบับที่ ๒ (พ.ศ. ๒๕๕๓) ออกตามความในพระราชบัญญัติการมาตรฐานแห่งชาติ
พ.ศ. ๒๕๕๑ ลงวันที่ ๑๖ สิงหาคม พ.ศ. ๒๕๕๓ เรื่อง กำหนดอัตราค่าบริการสำหรับการตรวจสอบหรือการประเมินผลให้แก่หน่วยตรวจ

ข้อ ๒  ให้ประกาศกำหนดอัตราค่าบริการสำหรับการตรวจสอบหรือการประเมินผลให้แก่หน่วยตรวจในสาขาที่กำหนด
ตามมาตรา ๒๘ ดังนี้
๑) การตรวจประเมินความสามารถของหน่วยตรวจ ๕,๐๐๐ บาท ต่อวันต่อผู้ตรวจประเมิน
๒) การสังเกตการณ์ประเมินของผู้ประเมินของหน่วยตรวจ
๕,๐๐๐ บาท ต่อวันต่อผู้ตรวจประเมิน  ทั้งนี้ เศษของวันหากไม่เกิน ๔ ชั่วโมง ให้เรียกเก็บกึ่งหนึ่งของอัตราค่าบริการ
สำหรับอัตราค่าบริการตามวรรคหนึ่งไม่รวมถึงค่าเดินทางและค่าที่พักของคณะผู้ตรวจประเมิน ซึ่งหน่วยตรวจเป็นผู้รับผิดชอบ

ทั้งนี้ ให้มีผลใช้บังคับตั้งแต่วันที่ประกาศในราชกิจจานุเบกษาเป็นต้นไป[๑]

ประกาศ ณ
วันที่ ๒๙ พฤษภาคม พ.ศ. ๒๕๖๓
วันชัย  พนมชัย
เลขาธิการสำนักงานมาตรฐานผลิตภัณฑ์อุตสาหกรรม
ประธานกรรมการรับรองหน่วยตรวจ

วิวรรธน์/ธนบดี/จัดทำ
๓๑ มกราคม ๒๕๖๔

สุภาทิพย์/ตรวจ
๒ กุมภาพันธ์
๒๕๖๔

[๑] ราชกิจจานุเบกษา
เล่ม ๑๓๗/ตอนพิเศษ ๑๖๕ ง/หน้า ๓๑/๒๐ กรกฎาคม ๒๕๖๓